Twee sterf, nog 2 beseer in botsingFoto: ER24 Twee mense is dood en twee ander beseer toe ŉ bakkie Maandagoggend teen die agterkant van ŉ vragmotor gebots het. Russel Meiring, woordvoerder van ER24, het gesê die ongeluk het op die P185 tussen Secunda en Skyhill in Mpumalanga plaasgevind. ER24 het saam met ander nooddienste by die toneel opgedaag en die bakkie en die vragmotor aan die kant van die pad aangetref. “By nadere ondersoek het paramedici ŉ vrou vasgekeer in die bestuurdersitplek van die bakkie aangetref terwyl ŉ meisie, vermoedelik 13 jaar oud, in die passasiersitplek aangetref is. ŉ Seun, glo 17 jaar oud, het ŉ kort entjie van die bakkie af gelê en ŉ ander seun, glo 9 jaar oud, het op die toneel rondgeloop,” het Meiring gesê. Paramedici het die beseerdes ondersoek en gevind die meisie en die 17-jarige seun het veelvuldige beserings opgedoen en hulle is op die toneel dood verklaar. “Die ma is ondersoek en daar is vasgestel dat sy in ŉ kritieke toestand is. Die seun het matige beserings opgedoen.” Paramedici het die beseerdes behandel en hulle na die Evander- provinsiale hospitaal vervoer vir mediese behandeling. Die polisie ondersoek die voorval.